khistorydata/jeongjo-sjw-relations huggingface dataset:
정조 5년 · 목
弘淳曰。夜間聖體調攝若何。予曰。大體比昨稍勝矣。命善曰。湯劑進御後。又復若何乎。予曰。別無他症。氣滯則尤有減勢矣。溵曰。近日日候。朝冷風惡。故有損聖體。臣不勝憂慮矣。弘淳曰。養胃湯明當更進一貼乎。予曰。似無好矣。醫官若已待令。則以爲召入也。吳道炯崔宅中徐命緯金成五進伏。予曰。養胃湯加進一貼何如。道炯曰。此劑固是攻滯之藥。又進一貼甚好。弘淳曰。香橘茶亦爲連服。則似甚好矣。予曰。氣滯之中。進飮冷茶。則似必有害而無益矣。命善曰。冷茶則有難進御。必以溫調。連次進御。庶可有益效矣。予曰。茶飮或以謂損氣之劑。然否。命善曰。閭巷之間。若有氣滯之症。則以茶溫服。必有益焉。此不是損氣之劑矣。予曰。予病實非大段。而卿等趁早入來。可謂太勞矣。命善曰。今日入侍。專爲承候而來。臣等豈敢言勞。今此聖候。幾臻復常。實不勝欣幸矣。予曰。近日連爲雲陰。亦可怪矣。命善曰。此時連雨。爲農家多幸矣。予曰。麥農何如。命善曰。方聞野報。則兩麥俱登。一包價當至三四錢云矣。徽之曰。大抵農家。懲前歉歲。不失其時。故當此雨暘之適宜。果爲勤穡而致熟矣。命善曰。水原府使義州府尹。今方作窠。而環視朝著。實無差遣之人。是甚可悶矣。今此趙鼎鎭。方以新資。可合是任。而未知聖意之如何。若欲任使於承宣。則似不當擬入。故敢此仰稟矣。予曰。此雖外邑。職是重任。卿其從好爲之。命善曰。旣承下敎。趙鼎鎭尤合義州。而其族趙英鎭。方任東萊。此兩邑。古稱東西雄府。一門重出。事涉如何。必以水原擬定。義州則當以無故人差出。而其爲可合者。只有尹承烈李義行數箇人。以此排望似好矣。予曰。兩邑差遣。都不出此中人。卿其善爲也。命善曰。見今朝著乏人。久勤中以李顯永陞擢以用。恐或宜矣。予曰。古群山僉使。何不下去乎。樂性曰。明當辭朝云矣。徽之曰。他別軍職。雖帶外任。皆候邦慶。不爲下去。獨於李潤彬。未知如何矣。予曰。此是新創邑鎭。亦有所重。不必與軍職同然等待矣。徽之曰。自明日連値齋戒。非飭敎。則不得爲辭朝矣。予曰。自政院飭送也。予曰。李潤彬赴鎭。操政想必善爲矣。命善曰。似然矣。予曰。兵判之政事。擧皆善注。而至於李潤彬。尤爲善差矣。命善曰。果然矣。予曰。朴敦行。其於盛名之下。何如是無聞耶。徽之曰。見其爲人於辭朝時。則實不盈眼矣。予曰。大司憲誰也。享亨逵曰。鄭一祥矣。予曰。何不入來乎。享[亨:I-PERSON]逵曰。以未肅拜。未能入來矣。予曰。吏判連爲牌不進乎。享[亨:I-PERSON]逵曰然矣。
정조 5년 · 강
命安邊府使柳戇改差。前府使李度默仍任前職。
정조 5년 · 목
領義政徐命善啓言。義州府尹李度默。旣有相避。自在應遞。安邊府使柳戇。方遭臺評。勢難赴任。徒煩迎送。宜趁民邑之弊。安邊府使柳戇改差。前府使李度默。請仍任前職。從之。
정조 5년 · 강
命禮曹判書鄭民始。卽爲牌招。申飭行分。榻敎也。
정조 5년 · 강
重推吏曹判書金熤。
정조 5년 · 목
敎曰。處義矛盾。昨批提及。居銓行政。長亞堂無異。況赴政非止一次。則亦不可謂副急而出。由前由後。旣無必辭之端。又非難强之義。除拜多日。有召輒違。揆以分義。決知其乖當。吏曹判書金熤從重推考。更爲牌招。申飭參政。
정조 5년 · 강
命領府事家。藥物輸送。
정조 5년 · 목
敎曰。領府事家。遣史官問病。令醫官相當藥物輸送事。分付內局。
정조 5년 · 강
以尹承烈爲義州府尹。趙鼎鎭爲水原府使。備薦也。
정조 5년 · 목
吏曹啓言。新除授義州府尹尹承烈。方在罷散中。何以爲之。敎以。敍用。
정조 5년 · 강
大司憲鄭一祥。掌令林濟遠。獻納李濟萬聯箚懲討。賜批。
정조 5년 · 목
箚略曰。國家不幸。亂逆層生。至於國榮極矣。潛畜無君之心。陰懷凶國之謀。挺身沮遏之不足。引重儒名。密傳凶疏。究厥心賜。萬剮猶輕。陰誅先及。顯戮未加。天下寧有是哉。顧今情節之究覈。惟有德相煥億。則三司之臣。固當據法交爭。而殿下尙靳一兪。此尤臣等之所大惑也。德相以儒爲名。而謟拊權凶。助成其勢。四字凶言之謄呈。益可見凶逆賜肚之一串貫來也。至於煥億。藉國榮薰灼之勢。賣其叔抄選之名。謀計之排布。議論之相通。煥億實爲之紹介。則罪浮其叔。臺閣按法之論。寔出沫血之義。而竝與發配安置。而不賜允可。王章未伸。義理晦塞。豈不大可寒心哉。臣等謂德相煥億。姑施安置之典。以待用刑之時。國榮應坐者。爲先散配。至如洪樂純。當初合辭。卽是擧國共公之言也。國榮旣斃。未及孥戮。而樂純又是應坐者。則尤不可息偃在家。願亟從島配之啓。批以。已諭前後批旨矣。
정조 5년 · 강
明日 皇壇望拜禮。命躬行。
정조 5년 · 목
因政院啓稟。敎以。躬行。
정조 5년 · 강
政院聯啓。請寢望拜禮成命。賜批不允。都承旨蔡弘履。左承旨李享[亨:I-PERSON]逵。右承旨徐有防。左副承旨趙時偉。右副承旨金宇鎭。同副承旨沈有鎭。
정조 5년 · 목
聯啓以爲。明日望之命。寔出於聖上繼述之孝。而伏念聖候欠寧。方在靜攝之中。湯劑姑未停止。此時之勞動玉體。恐非節宣之方。亟寢成命焉。批以。病雖難强。禮所當爲。況今微疴已獲痊可。昨又酬應徹宵。而症形更無添谻。不允。
정조 5년 · 강
藥院口啓請望拜禮。亟寢成命。賜批不允。
정조 5년 · 목
批以。行無所妨。停有不可。調節之復常度。才喩喉司之批矣。
정조 5년 · 강
領議政徐命善。右議政李徽之等聯箚。請寢望拜禮成命。賜批不允。
정조 5년 · 목
聯箚以爲。伏見明日望拜禮親行之命。伏念攝養諸節。雖臻康復。湯劑議定。未過多日。此際勞動。豈不萬萬悶迫乎。特寢成命。以副群情焉。批以。卿等懇。敢日爲勞。所重在耳。病不至添越之慮。冀卿等勿以爲念。仍命遣史官傳諭。
정조 5년 · 강
召見承旨沈有鎭。吏曹判書金熤于誠正閣。
정조 5년 · 목
予曰。卿之處義誠過矣。熤曰。嚴敎之下。分義爲重。私義爲輕。有不敢膠守微諒。玆不得不冒沒入來。惶恧之至。不知所達矣。予曰。卿之處義。非不爲過。而亦可見難進之意。近日不見此箇處義久矣。予所以嘉歎者也。以分義言之。則決不可一任其違逋。故下之必欲辭。上之必欲出者。亦以此也。朝者所敎。予平日未嘗有此等辭敎。非不知爲過。而不如是。則無以勉出。故不得已有此敎焉。俄聞入來之報。予果爲喜矣。上下相持。經夜終朝。到此而實無收殺之道。誠極難處矣。卿有今者膺命。果是出處俱宜。公私兩伸。若使終不入來。則予亦不知其何以爲處也。夜來所引。旣守私義。今此出膺。又伸分義。去就之際。不但予所嘉尙。實有令人感動處。予甚爲喜矣。然而旣出而分義已伸。則今又强其所難强。必使之抑情從政。已非予之本意。且有欠於禮使之道。一伸之後。旋卽許解。已有所商量者。今此入侍之命。欲見卿而一諭之意也。熤曰。臣於嚴敎之下。未卽承膺。昨今負犯。竄殛猶輕。而及登前席。恩敎諄諄。有若慈父之敎迷子。臣惶感之極。不知所達。臣有區區迷執。玆又仰達。人臣之於君父。不可論受恩與否。蓋率土之內。莫非君恩中成就者。而第以臣身言之。則受國厚恩。與天無極。全保之拔擢之。實是殿下之洪造。臣之問啓。亦當及此意矣。臣雖冥迷。一段秉彝乏天。尙不全泯。則豈無磨頂放踵。圖報萬一之心也。臣之前後所叨。罔非濫職。而有除輒膺。曾不敢逡巡辭免之計者。區區之忱。意固有在。而至於見職。卽世所謂用權之職也。臣父平日。常戒飭臣曰。權要之職。雖或濫叨。自量才具。必勿冒膺。是誠知臣之性鈍識滯。若或冒據非據。則必不免辜負聖眷。僨誤國事故也。丁寧之訓。至今在耳。而若其權要之職。惟銓任是也。敦召荐降。嚴敎震疊。而亡父至訓。義不忍忘棄。致使上候欠安之餘。聖念煩惱。丙枕撤夜。惶隕之極。惟俟斧錢。及承俄下傳敎。則益復惶懍罔措。伏地斟量。聖敎至此。承命爲重。私義爲後。玆敢章皇入肅。而回念先訓。反顧初心。傷痛慚愧。若無所容。予曰。予之夜來督迫。朝者所敎。豈予樂爲。蓋出不得已之擧。待卿一出。而許遂初心者。卽予本意也。槪其難進之意。暫出之義。卿其得宜。予實有感。足有所可觀者。予豈不曲遂卿願。俾全其咫尺之守也。向於前吏判。旣是曲循。而今於卿體諒者。亦非前吏判之比也。卿之子又在邇列。予欲成就之受惜之者。別有所在。今豈可以難强之職。一向强迫哉。卿在亞銓時。參政爲二次乎。熤曰然矣。予曰。今日亦將開政乎。熤曰。肅命適在於政命已下之後。入肅之後。勢將自不得不開政矣。予曰。卿從今以往。可謂善歇泊矣。熤曰。聖敎至此。尙何更達。臣父若有知。必將感泣於冥冥之中。
정조 5년 · 강
遞吏曹判書金熤。
정조 5년 · 목
敎曰。不拂其性。俾成其美。不害爲禮使之方。況冢宰。要任也。廉隅。大防也。謂有先訓。期欲却避。足見其難進之一端。亞銓時一再行政。果因事會之迫隘。然而旣出之地。屢召輒違。有關國體。大係臣分。昨今飭敎。亦豈獲已。又若俄下傳敎。逈異常格。則重臣之爲謝新命。暫欲出脚。處義分義。俱有所據。續聞筵奏。蓋知咫尺之難在。因仍强迫。誠有迫束之歎。又欠體下之意。吏曹判書金熤。今姑許遞。
정조 5년 · 강
命玉堂。因謬例朝房齋宿。釐正擧行。
정조 5년 · 목
敎曰。三司九卿進參事定式。而事在十年內。而或行或否。則齋宿之例。無怪其迄無定規。凡享事齋宿。近侍百官。有各於本司淸齋一宿之文。故司在闕中之職。皆以別省記入直。此固不易之典。而獨於望拜時。玉堂之因謬例。朝房齋宿。本無可據之例。到今雖不一一追勘。政院之終未覺察。致勤詢問。焉有如許事體。該房亦稱諳練。則近來凡事。極意周章。果何意義。此後使之釐正。凡有齋直。皆準此擧行。
정조 5년 · 강
命前獻納李時秀敍用。
정조 5년 · 목
敎曰。不可一敍一否。前獻納李時秀敍用。仍任銓郞。
정조 5년 · 강
以洪樂性爲吏曹判書。前望也。
정조 5년 · 목
敎曰。新判書命招。同參政事。又敎曰。吏曹判書牌去來。連爲催促。
정조 5년 · 강
命吏判自本院各別嚴飭。斯速膺命。
정조 5년 · 목
政院啓言。吏曹判書洪樂性。特敎申飭之下。不卽膺命。所當更請牌招。而係是一日三牌。何以爲之。敎以。亭午出牌。侵申違召。意謂有辭疏。拔例取覽。業已賜批。爲重臣隨處曲諒。誠可謂無餘蘊。到今更將何辭。以作推遜之階乎。至於久遠之事。不可復提。亦有筵敎不啻丁寧。況此重臣。年位不卑。所兼之職。又是重任。以此以彼。決知其不可言私。自本院各別嚴飭。斯速膺命。
정조 5년 · 강
有政。吏曹判書洪樂性。參判金夏材進。
정조 5년 · 목
敎曰。吏曹參議。今日政差出。○以李性源爲兵曹判書。權以綱爲副校理。沈念祖爲吏曹參議。李東曄爲喬桐府使。以李衍祥爲刑曹判書。朴師訥爲大司成。金復淳爲長寧殿參奉。初仕也。李聖圭爲大司憲。沈命德爲司諫。
정조 5년 · 강
命新除授兵判。卽爲牌招。傳援命召。
정조 5년 · 목
敎曰。本兵重任。不可暫曠。況今行禮在明。新除授兵曹判書。卽爲牌招。傳授命召。
정조 5년 · 강
命兵曹判書李性源。吏曹參議沈念祖。申飭行公。
정조 5년 · 목
因性源三牌啓辭。敎以。無端違牌。至於再至於三。徒傷事體。更卽牌招。申飭行公。○又因四牌啓辭。敎以。設有情勢。不過相規之言也。豈可迄今深引。而四違命召。徒傷事面。隨召輒違之不已。將至九牌十牌乎。廉防雖重。體統亦不可不顧。以此意各別嚴飭。違牌傳旨勿施。仍以前牌催促。○因念祖牌不進罷職傳旨。敎以。直學副學。淸要莫比。旣皆踐歷。獨於見任。豈可一味違召。處義如無不可强之端。三品三召。在古絕罕。近成應行之例。此亦國體所在。前牌望勿施。申飭行公。
정조 5년 · 강
命未肅拜臺諫許遞。今日政差出。
정조 5년 · 목
敎曰。明日行禮。兩司只有一司一人云。未肅拜臺諫許遞。今日政差出。
정조 5년 · 강
命待敎鄭東浚重推。直閣徐鼎修敍用。
정조 5년 · 목
敎曰。移院以前。初出豹直之例。猶可說也。又若移院以後。事體自別。而三朔之間。通計仕日。待敎在直。未滿二三日云。年少閣臣之輒稱病故。惟意占便。此亦紀綱所在。才經勘罷。續續處分。亦涉䙝越。奎章閣待敎鄭東浚。爲先從重推考。以此之故。檢書代直。不知其幾許日。事體寧不苟艱。前直閣徐鼎修敍用。仍任前職。卽爲牌招入直。雖以齋宿一事言之。訖無一定之規。有問莫對。矇然而已。本閣事極爲漫忽。此後少可動念事。申飭諸閣臣處。
정조 5년 · 강
兵曹判書洪樂性。陳疏自引。乞解本兵重任。賜批。
정조 5년 · 목
疏略曰。臣感激殊遇。志在殫竭。而年紀衰邁。才力朽鈍。早晩僨誤。自知甚明。卽者儒臣。以向日動駕時。不能檢飭諸郞事。乃有譴責之請。竊不勝惶蹙之至。伊日初吹之後。龍旗之經先遠出。有關師律。拿命之下。諸郞之不卽待令。實係紀綱。苟究其故。莫非臣平日不能董率之致。聖度天大。罰止問備。區區私義。不敢以已經薄勘。晏然在職。玆敢略陳短章。亟命鐫削臣職。批以。往事追提。實是意不到。卿其勿辭。卽速行公。
정조 5년 · 강
兵曹判書李性源。上疏自引。乞遞新除本兵之任。賜批。
정조 5년 · 목
疏略曰。臣於待罪文任時。一日之間。七違召命。義分都虧。惟重勘是俟。乃蒙曲垂體諒。特許遞免。感惶之忱。庶幾自此以後。微諒獲全。不陷於忘廉喪恥之歸矣。本兵除命。忽降於千萬夢想之外。惝怳抑塞。莫省所以也。堂疏所論。試院與銓地等耳。試事則引義蒙解。銓任則晏然冒膺。寧有如許事理。飭敎截嚴荐犯違傲。臣尤死罪。玆敢略暴衷懇。俯垂諒察。亟命鐫削。批以。官師之規。何可深嫌。卿其勿辭。卽速行公。
정조 5년 · 강
命昨今日金虎門守門將孫錫圭。行首守門將宋履成拿處。
정조 5년 · 강
遣承旨。詣 宗廟。奉審摘奸。
정조 5년 · 강
命奉常寺進上單子。都提調提調幷着銜修單。
정조 5년 · 목
因大麥進上單子。敎以。重其事之道。卽官之且具銜呈單。萬萬未安。事體豈不如尙衣院長興庫乎。此後都提調提調。竝着銜修單子入啓。因此思之。均是進獻。而長興庫尙衣院藥房外。內而廚院。外而進排各司。或多郎廳具銜呈單之例。亦甚屑越。各該房知悉。分付各該司。此後一幷釐正。以定均一之制。
정조 5년 · 강
命東耤田攝刈前例。考例草記。
정조 5년 · 강
判下刑曹金壽光等捧招啓目。
정조 5년 · 목
以政院使令金壽光。議政府權頭張宗得捧招啓。敎曰。院隸固有作挐之罪。而命牌無異符驗。則焉可與之爭鬪。至於折傷命牌之境乎。政院以號令百司之地。體面非輕。近來雖有一二承宣怙縱之擧。而豈可以此而遷怒於四百年流來之院體。以取因噎廢食之歎乎。承宣自承宣。院例自院例。此不扶抑。昏夜傳命。將遭殺越之變而後已。然所謂張哥漢之所犯。非故毀則決知其然矣。誤毀之律。可謂準備。渠供雖曰曖昧云。而惟其逃避之事。難掩毆閧之跡。以此照勘定配。院隸從重決杖放送。政府亦是統率百司之地。而縱使下隸冒禁至此。所以施於綾城尉者。不可施於頭目乎。首權頭。自本曹照律徒配。首錄事。從重科罪。以存堂陛。此非爲院隸。卽爲紀綱也。院隸更有憑此無端作挐之弊。則幷與不飭之注書。而難免重繩。一體嚴飭。
정조 5년 · 강
拿處中官鄭弘仁。
정조 5년 · 목
敎曰。中官鄭弘仁。傳敎誤傳。令該府處之。因囚單。敎以。分揀放送。
정조 5년 · 강
命校正堂上。不必遂日仕進。
정조 5년 · 목
因 實錄廳進不進單子。敎以。日熱如此。校正旣畢云。校正堂上如無目下編摩之事。不必逐日仕進。或因向來飭敎。無事赴衙。則從有空往空來之歎。以此意。令史局知悉。
정조 5년 · 강
刑曹。以金聲玉擊錚回啓。
정조 5년 · 목
該曹啓言。再昨日動駕時。德山居金聲玉擊錚原情以爲。丁酉戊戌兩年。京居金應斗爲名人。稱以宮監。以掘浦作沓事與同行十餘人來宿渠家。食價爲一百五十兩。而終不備給云矣。金應斗之憑藉宮差。誑誘愚民之狀。極爲驚駭。押送駭道監營。使之一一徵給。金聲玉則以如此瑣屑之事。肆然登聞。原情勿施。依受 敎請勘處。允之。敎以。充軍分揀。決杖收贖。而近來宮差之弊。又欲復起乎。若此則御極以後。一副當規模。惟在絕私逕保民產六字符。而飭禁稍弛。則無論眞宮差假宮差。復踵前習之弊。安保其必無也。德山事。特一跳踉之兆眹。該宮宮任。捉致嚴問。捧供以聞。此後又無論此事彼事。如有宮差作弊之事。該地方官卽報巡營。自巡營亦卽狀聞。如是申飭。而外邑或又掩置。則是豈體予爲民之意也。自卿曹枚擧此意。當日內行會諸道。擧行刑止。使之狀聞。
정조 5년 · 목
刑曹啓言。張宗得杖九十收贖。徒二年半。豊川府定配所發配。首權頭孫哲億。杖九十收贖。徒二年半。寧越府定配所押送。金壽光。杖一百收贖放送。首錄事崔璹。曾經氷庫別提。係是朝官。請移禁府處之。允之。敎以。首權頭。與犯者同律。殊無輕重之分。所謂孫哲億稱名人。減一等勘放。
정조 5년 · 강
命金應斗。移義禁府捧供以聞。
정조 5년 · 목
刑曹啓言。宮任金應斗。所當捧供以入。係是出身。請令義禁府擧行。允之。敎以。旣無宮任。則應斗是馬直乎。出身馬直。亦未前聞。且各宮房。元無無宮任之宮。而然必無之。故曰無乎云爾。應斗依草記移義禁府。捧供以聞。
정조 5년 · 강
持平李延伋避嫌乞遞。賜批。
정조 5년 · 목
避嫌略曰。前疏中所討諸賊。孰非極惡大逆。而忱誠淺薄。猶靳兪音。滿心悚恧。而至於碑陰事。聖敎縷縷。誨責備至。不審之失。臣無所逃。何敢仍冒乎。請遞斥臣職。批以。所請不施。詣臺引避。予未之曾聞也。至於碑陰事。從古帝王。或於大老元勳之冢。親書墓道。而史皆俱但載御書篆首云云元。無書幷篆之文。然則後面之書。非人臣之筆。而孰所當書耶。爾今云云。猶未免遂非之歸。告君之辭。不容如是欠誠矣。予則自初集古字書陰記云。而伊時言未見諾於主家。月前又命依初敎集字改鐫。爾所爲說。亦可謂皮之不存也。勿辭退待物論。
정조 5년 · 강
命藥房提調。所懷書入。
정조 5년 · 목
政院啓言。藥房三提調。有稟達事請對矣。敎以。所懷書入。
정조 5년 · 강
命今日。當移御昌慶宮。
정조 5년 · 목
弘文館啓言。今曉兵曹事。萬萬驚心。肅穆淸禁。雖或有些少不潔。移御之例。種種有之。顧今此事。與些少不潔有異。伏乞特軫愼重之念。卽下移御之命。敎以。移御他闕。雖曰前例。搬移之際。徒致煩弊。今日當移御昌慶宮。以此令政院知悉擧行。○又敎曰。昌慶宮移御時。各司移接。前例不一矣。今番則政院移接於承文院。玉堂移接於舊講書院。兵曹同接於摠府。藥房移接於北所。香室移接於明政殿東月廊。宣傳官同接於別軍職廳。武兼及北所衛將部將同接於東所。司饔院移接於別造弓人入接處。尙衣院尙瑞院同接於內司僕寺事。卽爲分付。
정조 5년 · 강
命兵曹判書李衍祥。施以譴罷之典。
정조 5년 · 강
命分兵曹堂上差出。
정조 5년 · 목
敎曰。分兵曹堂上差出。使之輪回入直於昌德宮。○又敎曰。出番禁軍一百名。入直于明政殿。
정조 5년 · 강
命奎章閣。移接於集賢門哨官入直所。
정조 5년 · 목
敎曰。集賢門哨官。除標信移接於春坊空廨。奎章閣移接於集賢門哨官入直所。卽舊桂坊。以此知悉擧行。○又敎曰。分承旨史官入接於西所。只曜金門勾管開閉。摠府同接兵曹。敦化西挾門開金。兵曹姑令權管。其餘各門勿開。金虎門入直軍直所。兩墻門間通路。密邇差備。還御間圍排防塞。金虎門軍分半守直事。卽爲分付。○又敎曰。西所衛將除標信。局別將廳同接。
정조 5년 · 강
以金永綬爲分副總管。
정조 5년 · 강
禮曹。以移御吉日推擇啓。
정조 5년 · 목
該曹啓言。令日官推擇。則今日申時爲吉云。請以此時擧行。允之。
정조 5년 · 강
命兵曹當該堂上遞差。
정조 5년 · 목
因訓局金虎門守直軍將官一員率領入直事草記。敎以。兵曹無形擧行。與傳敎之意大異矣。金虎門軍。爲慮露處之弊。本軍直所兩墻間行閣中通衢間。使之防塞。若此則本軍自可分半。一處把摠率領。一處哨官率領矣。此等兵曹。將焉用哉。當該草記堂上遞差。卿其依此卽爲擧行。
정조 5년 · 목
持平李羽晉啓曰。持平李延伋。引嫌而退。意雖無隱。語涉失當。揆以臺體。勢難仍置。請遞差。從之。
정조 5년 · 강
持平李羽晉啓請前兵曹判書李衍祥。施以削黜之典。賜批。
정조 5년 · 목
陳啓以爲。禁中檢飭。專飭責騎曹。況於此時。尤當夙宵督察。而矇不覺察。致使曹屬。作此無前之變怪。以貽淸禁之汚穢者。誠萬萬驚駭。入直堂郞。雖已處分。而身爲首堂。不可薄勘而止。請前兵曹判書李衍祥。施以削黜之典。批以。入直堂郞。雖以重其事懲日後之意。不可無前別樣嚴繩。而至於判堂事。適叨長官。巧値事會。譴罷之勘。業由從重。乃又加之以削職之典。重之以門黜之律。彼重臣誠有何罪。太不稱停。不允。
정조 5년 · 강
有政。吏曹判書洪樂性進。
정조 5년 · 목
以李性源爲兵曹判書。李謙彬爲校理。尹尙東爲修撰。趙思勳爲綾州牧使。李東馨林蓍喆爲分承旨。
정조 5년 · 강
重推兵曹判書李性源。
정조 5년 · 목
敎曰。兵判議處。殊極乖刺。旣謝除命。又在番所。俱不欲行政。此實未之前聞。有關後弊。多費辭敎。徒傷事面。兵曹判書李性源從重推考。
정조 5년 · 강
命昌德宮各門攔入人。一切嚴禁。
정조 5년 · 목
因該曹草記。敎以。光範以東。不但疏虞。巡哨將不但得任意出入。且設置別哨。加數入直。而果焉用哉。還接間朝房別哨。進直於賓廳。凡例係雜人。無論晝夜。各別糾察。仍令兩捕廳。別定伶俐將卒各數人。端陽宣政門內外及排設房塞路處。通晝夜譏詗事分付。擧行形止。各令該廳草記。卿亦時時發遣褊裨。昌德宮各門攔入人。一切嚴禁。兼爲考察論罪之地。○左右捕廳。以端陽門近處晝夜譏詗啓。敎以。輪回替把。俾無偏苦之弊。還次後。姓名別單書入。
정조 5년 · 강
玉堂聯箚請當該入直堂郞。竝施削職之典。賜批。校理朴天行。副修撰權以綱。
정조 5년 · 목
箚略曰。卽聞昨夜進善門咫尺之地。有無前變怪。肅肅淸禁。有此前所未有之事。臣等以爲。當該入直堂郞。竝施削職之典宜矣。書吏使令近仗軍士。竝下秋曹嚴査委折。斷不可已也。本兵之長。亦不可無警。請施譴罷之典。批以。已處分矣。吏隸事依施。
정조 5년 · 강
掌令洪宗藎上疏辭職。仍討龜柱等。賜批。
정조 5년 · 목
批以。前已悉諭。爾其勿辭察職。
정조 5년 · 강
副修撰沈樂洙上疏辭職。仍討龜柱等。賜批。
정조 5년 · 목
批以。爾其勿辭察職。
정조 5년 · 강
刑曹參議李象靖疏陳病狀乞遞。賜批。
정조 5년 · 목
批以。近因藏刑。便成漫局。爾其勿辭。俟少間上來察職。
정조 5년 · 강
兵曹判書李性源疏辭本兵之任。賜例批。
정조 5년 · 강
命入直禁軍一百人中。只留五十人。餘皆解送。
정조 5년 · 목
敎曰。所處無遮蔽之物。無異露處。昌慶宮入直禁軍一百人中。只留五十人。餘皆解送。扈衛軍官三十人中。只留十五人。餘亦解送。忠壯忠翊衛等。旣有昌德入直。此闕勿爲待令。幷除標信擧行。今日係是新番。皆令次次替番。此闕五十人。則以出番禁軍中除出入直。
정조 5년 · 강
命姜世重。永付司果。
정조 5년 · 목
敎曰。玆事曾欲下敎而永果。康世爵子孫。旣付司果。此人亦無異。 先朝。旣有子枝世付五營門將官或將校之受 敎。而今則長孫姜世重。旣經正職。將校則不可。將官則姑無見窠。依康氏子孫例永付司果。此後各營錄用事分付。
정조 5년 · 강
拿處兵曹正郞李夔。佐郞李秀夏。
정조 5년 · 목
敎曰。近來名實雖不相孚。旣是本色。則在家判堂。猶且譴罷。況該郞乎。昨日結束色諸郞。竝拿問處之。
정조 5년 · 강
拿處中官池好溟等。
정조 5년 · 목
敎曰。昌慶宮守直中官。一竝令該府處之。
정조 5년 · 목
以李敬一爲持平。李鼎揆爲副校理。金文淳爲兵曹參判。李普瞻爲安城郡守。辛普謙爲延日縣監。金魯鎭爲刑曹判書。
정조 5년 · 강
推吏曹判書洪樂性。
정조 5년 · 목
敎曰。前刑判以史局訟曹之任。俱有相妨。至遞史職。則見今 實錄未畢。而且於政格。必有處置與未經之人矣。以校正堂上。又復首擬。太涉不審。政官推考。此望更擬以入。
정조 5년 · 목
禁府啓言。兵曹參知申大升。佐郞柳翼之。竝施竄配之典事。承傳啓下矣。申大升臨陂縣。柳翼之奉化縣定配所。請押送。允之。○又啓言。閔百準杖九十收贖。三年禁錮。天安郡徒二年半定配所。請押送。允之。
정조 5년 · 강
遣承旨。詣 宗廟景慕宮。奉審摘奸。
정조 5년 · 강
命洪忠水使任嵂。京職遞付。
정조 5년 · 목
敎曰。近因竟宵問夜逐日竝直之時。內入直別軍職三人。萬無分排各處。限天明驅使之道。以內入直在外任者三人。而其中洪忠水使任嵂。赴任最久。京職相當窠。卽爲遞付。其代口傳差出。當日辭朝。警衛事緊。令該曹三懸鈴知委舊水使處。使之本道境上。待候新水使下去。罔夜上來事。嚴飭行會。
정조 5년 · 강
兵曹。以時御所禁軍扈衛軍官。依前入直啓。
정조 5년 · 목
因該曹草記。敎以。扈衛軍官。皆是貧賤之類。如數入直。無足以壯軍威。時御所事體至重。亦如卿言。昌慶宮則依草記準數入直。昌德宮則原數中減十人入直事分付。
정조 5년 · 강
以李仁秀爲洪忠水使。尋遞。以南憲喆代之。口傳也。
정조 5년 · 목
兵曹啓言。洪忠水使李仁秀。與統制使具明謙。有娚妹相避。請改差。允之。
정조 5년 · 목
敎曰。梱任差除。本自不輕。卽日發送。且有促敎。初何不審於擬望之時。追請改差於下批之後乎。雖以日前兵曹事言之。厥漢大道縊頸之狀。曹屬已覩於四更。則四五更巡綽之衛將部將。寧有不覩之理乎。借或不覩。厥罪有浮於該堂郞。況判堂又自刑官。移拜見職。而移拜前。亦已捧供云爾。則此不論罪。難免疏忽之失。兵曹判書李性源從重推考。該水使卽令差代。其時巡更衛將部將。令該府竝定配。近來法紀。雖曰掃地。行巡之事。大係宿衛。前後申飭。非止一再。而然又無難犯此。後另加嚴飭。苟有不職。本兵之長。豈可辭其責。一體知悉。
정조 5년 · 목
義禁府啓言。北所衛將尹珖。南所部將金尙源。竝定配事啓下矣。尹珖豊基郡。金尙源益山郡定配。請押送。允之。
정조 5년 · 목
因囚單。敎以。分揀放送。
정조 5년 · 강
命金應斗。添問目嚴問。
정조 5년 · 목
因囚單。敎以。惟此操切宮差與懷保小民之心。朝家未嘗一日暫弛。前後飭禁。不啻申嚴。則渠以幺麼宮監。嚴法之下。無難冒禁。不可不明施典憲以懲他官房。況自御極以後。切無此事登聞。而渠尤焉敢恣意首犯。究厥情狀。萬萬痛駭。箇箇嚴問捧招。期於得情。而★(絲+殳)役姓名及根因來歷所犯情節。一一盤問。若不直招。施威究覈。此等之類。自王府擧行。不但徒涉䙝越。渠之所犯。卽是偸竊。或生抵賴之念。則卽當移付捕廳或下送該鎭營。以當律勘斷。竝以此意。添問目嚴問。
정조 5년 · 강
召見承旨徐有防于㴠仁亭。
정조 5년 · 목
予曰。紹賢祠致祭。謄錄果何如。有防曰。政院日記。別無訂考。似當載錄於禮曹矣。予曰。本祠致祭。果在何年。而其謄錄。詳考該曹以入事分付。又敎曰。兵曹堂郞入直知入。假注書趙愆德回奏曰。參判金文淳。正郞李夔入直云矣。予曰。右承旨勿待罪。同副承旨出去調病事分付。又敎曰。康津稅船致敗事。極甚可怪矣。有防曰。稅船濫載。自是禁令。而今此臭載。當有本律矣。
정조 5년 · 강
命前兵曹判書李衍祥敍用。
정조 5년 · 목
敎曰。坐同例勘。惜其經徑遞。前兵判李衍祥敍用。○政院啓言。衍祥方在臺啓中。敍用傳旨。不得循例捧入。敎曰。以傳啓之不爲而停。連在未決之中。故然乎。旣無前例之可據。則不可無一番定式矣。不特此啓爲然而已。無論緊漫之事。一發之後。諉以不爲詣臺之時。出場無期。則惟此姑停之擧。反作抱鬱之端。寧有是也。寧有是也。此後臺諫如有詣臺之便。當停之啓。言送本院。以停啓依例書出事定式。況憲堂連日茶時。請牌尤無難。該房知悉。
정조 5년 · 강
兵曹。以當直書吏移法司科治啓。
정조 5년 · 목
該曹啓言。當直書吏睦啓行。未及出去。故捉來査問之際。因留門纔已出送拘留。待明朝移法司從重科治。而臣亦不能檢察。致有此省記外加入之境。惶恐待罪。敎以。卿等之罪。何罪乎該吏也。且奏御文字。事體不輕而重。長短尺度。聞有定制。則此草記紙乎。奇別紙乎。捧納承旨推考。
정조 5년 · 강
命當直吏勿爲科治。
정조 5년 · 목
政院啓言。闕門下鑰時。當直書吏未及出去。故今方草記論罪云。不能檢飭之失。不可無警。當該入直兵曹堂郞。從重推考。當直書吏。請令攸司科治。敎以。兵曹之罪。非下吏之罪。該吏勿爲科治。如無留門之事。必將掩置。言則不誠。事則傷巧。判堂來在闕外。胡不申飭乎。
정조 5년 · 강
命二十二日。遣將臣行祭於 東南廟。
정조 5년 · 목
敎曰。路過 廟前。近因紛撓。迄今未果。二十二日。遣將臣行祭於東南 兩廟。
정조 5년 · 강
命靈巖郡守黃泰彥拿處。結束吏任漢復等決杖放送。近仗軍士白五乭重繩。萬才絕島爲奴。
정조 5년 · 목
刑曹啓言。靈巖郡守黃泰彥。偏聽誣訢。成給傳令之狀。合有重勘矣。係是朝官。請移義禁府處之。敎以。壓良之律。自在 先朝。飭禁諄複。惟是懷保之聖念。五十年如一日。小民無告者。得免豪右之虐害。罔非 聖恩所被。近年以來壓良之事。陸續登聞。以此罪論勘。不知其幾人矣。此豈非朝家悚然者乎。所謂尹傳等。待用刑時。令道臣親執。限三次嚴刑。如律酌配。該邑倅所爲。萬萬無狀。而道啓丁寧。渠必無自明之端。爲先削職。仍令該府。拿問嚴處。他餘條件。依回啓施行。大抵此等事。足係三隅反處。此道若此。他道可知。而近多頻犯。後當尤甚。不可無一番痛禁之擧。卿其別樣措辭謄關。嚴飭於各該道。嗣后有如許非理之訟。貽窮民難支之弊。則不禁之該邑倅。與按道之臣。責亦難免。俾各知委所管外邑。無底令後之犯。擧行形止。先卽狀聞事。一體行會。又啓言。結束吏任漢復等。一幷待結末。請嚴刑重勘。敎以。滯囚多日。不可無決折之道。幷令發配。亦足矜愍。其中結束吏任漢復金禹成等。與同班軍士有異。若論以平日不能檢飭之失。則非渠二人所可專當者。而所謂官長。穩睡偃息。曾無一言之及於警衛。而獨責乎疲殘之兩吏。甚非綜核之政。幷從重決杖放送。近仗軍士白五乭等。上直中頭目人。不可不別樣嚴懲。又若挽執再千。省記外加直。雖曰謬例云。而事出之後。不可無罪。一體重繩。如無挽執之漢。置之。皆以草記稟處。草萬才則無論知與不知。渠是同役。事又干連。不可仍置輦轂。絕島仍本役爲奴。其外各人等。卿其分輕重決罪後草記。今太之招怨再千。全先之執留明得。皆不干於本事。別無加罪之端。亦卽酌放。近來近仗軍加額。漸至倍簁之境。則省記之數。何乃膠守舊例乎。此亦兵曹之責也。此後申飭該曹。使卽釐正。使令等。無待結末之事。幷放送。又啓言。白五乭杖一百收贖。徒三年平海郡定配。其餘近仗軍士金道成等。及書吏任漢復金禹成等竝杖一百。今太全先等。雖不干於本事。當初招怨數外挽執。俱不可不懲。各杖八十照律。幷收贖放送。萬才。康津縣絕島爲奴。使令金萬興等。請放送。從之。
정조 5년 · 목
予曰。蒸熱如此。雨意不霽。早霖晩霖雖不同。得無病稼之慮耶。有防曰。畓穀姑無所害。而牟麥尙多未收穫者。或有傷害之慮云矣。予曰。若不卽霽。安得無病稼之慮耶。有防曰然矣。予曰。向以閭巷間竊發之患。申飭於捕將矣。近來則何如云耶。有防曰。近來亦間間有之云矣。予曰。左右捕將如能嚴加申飭。豈不止息耶。爲民之害。誠不些矣。有防曰。近日則以藏刑之故。無所懲畏云矣。
정조 5년 · 강
命閣中。無時任行公時。檢校差下。
정조 5년 · 목
敎曰。本閣閣臣無行公之時。旁用古事。提學直提學中。直閣待敎中。差出檢校各一人。權攝閣務。一行有司之任。一行掌務之事焉。與賓對之無時任。則原任替行之例。及文苑之無時文衡。則前文衡替行之例。又與政院之分承旨守宮承旨及無承旨時假承旨之例無異。不但管攝。凡有起居陪扈之班。亦皆進參。毋或以本閣不爲問安書出。檢校。未及差出。如値起居或陪扈之事。政院微稟。而至於起居。本院又不宜獨先爲之。此亦該房知悉。又敎曰。近日內閣事。全不成說。在京閣臣。只有二人。而一有親病。一有身病。俱難以旬日之內。强令行公。此無異於一空之時。頭緖未定。抛置如此。如無檢校之例則已。不然。有難等待其出仕。二直提學沈念祖。使之便意救護。直閣徐鼎修。亦許差復間給由。檢校二望。卽爲擬入事。該房知悉。待下批。令本閣牌招察任。
정조 5년 · 목
兵曹啓言。因平安兵使申大謙。本府守城中軍朴仁贊。連捉三頭虎。令該曹考例施賞事判下矣。取考法典。則捉虎五頭者加資。三四頭以下。米布量給。而己丑年。因御營廳將校捉中虎二首。有覆奏加資之例矣。今此朴仁贊。捉虎三頭。旣如是的實。則激勸遐陬之道。似當從優例。施以加資之典。而自下不敢擅便。何以爲之。敎以。旣有己丑御營之例。兼中軍與鎗手有間。三頭比二頭稍重。意在激勸。況是遐陬。該府守城中軍折衝朴仁贊。特爲加資。此係特異之典。後不必每每拔例。幷令知悉。
정조 5년 · 강
命西所衛將部將及各門守門將等拿處。軍士金永贊科治。
정조 5년 · 목
兵曹啓言。考察回告內。西所軍士金永贊。擅離該所。萬萬驚駭。西所衛將部將之不能檢飭。各門守門將之任其擅出。不禁攔入。俱極駭然。幷拿問處之。金永贊請從重科治。允之。
정조 5년 · 강
太廟慰安祭。命不卜日設行。
정조 5년 · 목
禮曹啓言。卽接 宗廟署所報。則連日潦雨之餘。 宗廟第一室後越邊北階石三間許頹圮云。 正殿至近之地。有此階石頹圮 之患。 慰安祭不卜日。今二十日設行。有頉處請擇日修改。允之。
정조 5년 · 강
遣承旨。詣 宗廟奉審。
정조 5년 · 목
慰安祭在再明日也。
정조 5년 · 강
召見承旨徐有防趙時偉于㴠仁停。
정조 5년 · 목
予曰。昨今之雨。連爲大霔。實有病稼之慮。欲始禜祭何如耶。有防曰。立秋後若成霖。則禜祭可以行之。而至如早霖。雖或有傷於田野。本曹無設行之前例云矣。予曰。以今雨暘見之。則秋稼似不如麥豐。而兩西。則皆是田多畓少處。尤有所害矣。有防曰。此雨雖連日不霽。爲害處不過江畔浦邊田畓而已。野畓則姑無所妨云矣。予曰。近仗軍士結束吏書吏變通事。昨已下敎矣。有何好道理云耶。有防曰。兵判今朝往復於該房。而姑無定計云矣。有防曰。分注書之長番。亦甚苟艱。合有變通之道矣。予曰。然則一員加出好矣。予曰。立秋前禜祭設行。謄錄果考見云耶。有防曰。臣問于該曹。則 先朝己乙酉五月。有禜祭設行之命。因大臣陳箚停止。其後則無前例云矣。予曰。今日左右捕廳從事官。果發牌分付耶。有防曰。該房嚴飭矣。予曰。近來竊發之患。無夜無之。閭巷間日日夜警。如逢亂離云。左右捕將。如可嚴飭。豈不寢息耶。此則專在於捕將之責也。有防曰。昨聞從事官言。則右捕廳方捕捉大賊云矣。予曰。小賊何不捕捉云耶。有防曰。當此豐歲。盜賊之縱橫。雖甚可怪。而第聞閭巷之言。則穀賤如土。錢荒太甚。故有此患云矣。予曰。左副之病。如未差可。明日勿爲仕進。姑爲調理之意分付。予曰。集春門墻垣頹圮移時。而兵曹迄無來報之事。是何故也。或因入直哨官傳報差晩。故致此稽滯乎。時偉曰。臣果才聞。則本曹以入直哨官之不卽通報。故有是遲滯云矣。予曰。墻圮處。與大內壓臨。而其所排遮。不可以一時抛置矣。坊民則悶其疏虞。或剪枝柯。或拾瓦石。以備防遮之道。而御營廳則旣是字內。而初不趁卽草記。亦無一卒守衛之事。是極怪駭矣。以言其防護之節。則本營之擧行。反不如百姓之爲心乎。且聞集春營入直哨官。乃以北道人不識文字者。以爲差出云。此窠果是北關人所當之窠乎。其委折。亦問該營以奏。時偉曰。俄者臣與兵判有所往復。而以其檢察事。各別申飭矣。予曰。奉審 宗廟。則北階頹圮時。或有聲徹 殿內之事乎。有防曰。問其入直官。則以爲果有聲徹之慮。而且與 虞主奉安處。不甚相遠云。言其地則所重甚大矣。予曰。 慰安祭傳香。卽爲擧行。予曰。御營廳擧行。非但此事。至於捕盜之政。專事抛棄。尤極可怪矣。水旱盜賊。自是爲民重事。而近聞都城內外。多有竊發之患。而該營初無申飭廵檢之事云。是豈成說乎。再昨夜以爲摘奸。則城外果無廵邏之軍卒。而只有持火者十數人。橫行路上。若明火賊樣云。此輩安知非强盜之類乎。不可不卽速禁戢。爾其出去。招致左右捕廳從事官。期於譏捕。且今都下偸竊之患。卽令止息。然後可免重律。以此分付。今此申飭捕盜。卽是爲民除害。雖値藏刑之日。爲盜者卽令施威。無或如前日緩治可也。有防曰。臣亦聞之。都城內竊盜之患。近益滋甚云。此實該廳不能禁戢之致矣。予曰。守闕從事官中。除出一人。以爲同察捕賊事分付。予曰。鄕外選武事。何以擧行云耶。有防曰。外邑之抄選武士者。果爲十分審愼云矣。予曰。兵曹堂郞。當此屢飭之日。或以爲難便耶。有防曰。該堂郞果爲竭心擧行。而郎廳則達夜廵檢。堂上則罷漏後始就睡云矣。予曰。兵曹則與該營抑有較輕。拿處傳敎。以從重推考改書出。予曰。爾今坐直乎。有防曰。以傳 香承旨。仍爲坐直矣。予曰。同副來在摛文院乎。有防曰然矣。予曰。凡以承旨兼帶閣職。則內閣入直時。不必仕進政院。若非內閣入直。則仕進政院事。分付定式。
정조 5년 · 목
敎曰。宮城事體。至爲嚴重。況頹圮之處。又是集春門墻垣。則與閭閻。無一隔之蔽遮。而何時頹圮。不但尙不排圍排。又無一名軍卒之把守者。大內至近之地。寧有如許事面。不得已別軍職及把守小官。權令把衛。此前所未聞之事。古有是例否。政院知悉設置。入直堂上。尙無一字草記。幷與郞官。從重推考。守直中官。設或晩報。別有集春軍兵。則該曹該營。迄不聞知。雖不一一論勘。而至於該營。又是字內。則數日審察。無所不可。今乃反忽於急時急擧之事。新到之初。胡不見赫然之蹟。御營大將李昌運推考。
정조 5년 · 강
命檢書官輪回入直。已修日記內入。
정조 5년 · 목
奎章閣啓言。本閣檢書等。日記畢修正後。草記出直事命下矣。自今辛丑正月。至四月日記。前已正書粧䌙入啓。五月日記及丙申九月二十五日。至丙申十二月三十日日記。今已正書粧䌙。而自丁酉至庚子四年日記。則草本雖具。而尙多疏漏處。有難遽然正書。此則姑待原任待敎徐龍輔修史後。更爲添補正書。檢書官等依下敎。請今姑輪回替直。允之。敎以。檢書則依例輪直。已修日記。御覽次卽爲內入。而丁酉至庚子條。不得不添補處外。仍其草本。從速始役可也。
정조 5년 · 강
命衛將權伋。部將鄭行儉。守門將李顯昌等拿處參酌。西所軍士金永贊放送。
정조 5년 · 목
因伋等拿處傳旨。敎以。拿處便不新新。今番參酌。令兵判嚴飭。○刑曹。以永贊考律嚴勘啓。敎以。分揀放送。
정조 5년 · 강
命御營廳草記勿施。宮城頹圮處把守。各別申飭。
정조 5년 · 목
御營廳。以集春門宮墻頹落處。限修築守直啓。敎以。太何晩也。反不如兵曹草記。雖曰枚擧兵曹草記故然云。早不檢察。把守前。無一校一卒之近處伺候者。又反不如坊民之不待朝令。來衛墻外。枝葉則剪伐。瓦石則移置。此等營門紀律。未之前見矣。況飭敎之下。晩呈草記。營門又無走馬乎。從事官或敎鍊官中。呈草記人。待用棍時。令兵曹決棍後草記。此草記勿施。把守與否。卿其量宜擧行。又以月覲門宮墻頹毀處以出番軍把守啓。敎以。旣不知宮城所重。奚暇論出入番與否。此草記勿施。卿其量宜爲之。又以宮墻頹圮處哨官晩報啓。請汰去。敎以俄者草記批旨中。晩時云云。非謂哨官之稽報也。總指卿營之無心也。遐陬之無識武弁。索句集字。致愼枚報之際。無怪其遲滯晷刻。卿營無敎鍊官別武士乎。奈之何不能早令周審於頹圮之初。仍卽走報於論報之前乎。莫非卿之責。哨官何罪。眞所謂移怒之甚者。勿汰。大抵授卿此心任。實出特簡。況畀戢盜之任。夙知卿修擧故耳。本營事。新拜之初。未聞壁壘之旌旗變色。徒見簿署書間瘡疣迭現。果何以哉。且以盜賊事。俄有飭。卿必聞知。都城內外竊發作變。殆乎無夜無之。家家警盜。如逢亂離。甚至三四日廉問。現發又不至幾所。卿之不能於前日之所能。又何以哉。申令之敎。丁寧而聽。莫致從後更誤之歎也。○兵曹。以曜金門宮墻頹圮處嚴加守直啓。敎以。近因潦 水。宮城頹圮之報。陸續登聞。諸處把守出用軍兵數。不但夥然。出番軍亦多加把者。把立處則油幕或草幕間。果令堅實遮蔽。無致滲濕之弊乎。出番軍。則三日或數日式。亦皆輪回替代。不至偏苦之歎乎。兵判以此意申飭各營。仍令問奏。○訓鍊都監。以曜金門官墻頹落處各別守直啓。允之。敎以。已有批下於兵曹草記者。照此擧行。
정조 5년 · 강
元陵慰安祭。命不卜日設行。政府以下。進去奉審。
정조 5년 · 목
禮曹啓言。卽接 元陵別檢所報。則今番大雨。 陵上自酉方至永方。廣七尺長三尺深一尺許頹圮云。 慰安祭不卜日。今二十一日設行。依例政府以下進去奉審後。請稟處。允之。敎以。已命宣傳官。奉審形止。而政府以下進去奉審後蓋覆。則必致後時。卽令 陵官。爲先以油芚草席等物。卽卽堅實蓋覆事。撥馬分付。所入物力。卽刻內進排擧行事。京畿監司處星火分付。
정조 5년 · 강
召見承旨徐有防趙時偉于㴠仁亭。
정조 5년 · 목
予曰。 元陵奉審大臣禮堂諸人。皆已入來乎。有防曰。禮判及大臣方入來。而其餘則姑未及入來矣。予命奉審時急。大臣以下除辭朝。直爲出去。今日內往還之意分付。予曰。俄者近仗軍士事。令兵曹査實矣。其果査出否。時偉曰。俄承査奏之命。入直堂郞。招寘政院。詳問其委折。則矇然不知所以爲答矣。予曰。近仗軍士。自內査問。則全事粧撰。終不直告。一幷出付騎判。使之卽爲嚴査以奏。今番下敎。非爲其不納也。再昨日無章標之人。無端許入。而今日則拒之不納。再昨之許入爲是。則今日之不許入非矣。今日之不計入爲是。則再昨之許入非矣。二者之間。必居其一。今日下敎。非爲其今日之不納。而爲再昨許入之罪也。此後則各別申飭之意。分付兵曹。時偉曰。聖敎至當矣。今日之不納爲是。則再昨日之納非矣。渠何敢操縱於其間乎。予曰。自內司僕後門。至把守所以上。宮墻甚低。有淺露之患。承旨待雨止。躬自往見。其中最越見處。卽爲遮障事。分付紫門監。時偉曰。往審形止後。遮障直爲擧行乎。微稟擧行乎。予曰。微稟擧行。
정조 5년 · 강
召見奉審大臣諸臣于㴠仁亭。領議政徐命善。戶曹判書鄭尙淳。禮曹判書鄭民始。
정조 5년 · 목
元陵奉審後入來也。○予曰。 陵上莎草有頉處果何如。而長廣尺深爲幾許。方位是何方耶。命善曰。臣等馳詣 陵所奉審後。莎草有頉處。以木尺尺量。則長五尺五寸。廣十六尺。深八寸。而方位則自酉方至永方。莫重之地頉處之如是浩大。極爲驚心。蓋緣今番雨勢連日暴注。故昨年莎草補築處。罅縫自開。漸次蹲退。仍至有頹下之境矣。臣等謹以草油芚堅實蓋覆。以防滲透之患。而頉處形止。圖形以來矣。修補之役。不容少緩。而雨意如是。尙未開霽。甚可悶也。予曰。圖形入之。予曰。碑閣雨漏處亦如何。命善曰。東邊前後春舌兩處。皆滲漏矣。予曰。 元陵莎草蹲退之患。殆無年無之。甚可悶矣。未知何故而然耶。命善曰。 陵上不但甚高。地形亦爲峻急。故莎草之着根未易。一經潦雨。輒致蹲縮矣。予曰。卿等往還時。得無阻水間關之患否。命善曰。前路處處。川流漲溢。過涉之際。極爲艱辛矣。予曰。沿路穡事。所見何如。霖雨餘不至傷損耶。命善曰。潦雨支離。溝瀆漲滿。路傍民田。間或有墊溺之處。禾稼則別無傷損之災矣。
정조 5년 · 강
飭諸道農形狀聞詳略不同之弊。
정조 5년 · 목
敎曰。近因陰晴如意。入夏後似無旱澇之災矣。昨今之雨。通宵滂沈。守渠者曰渠決堤。掌圃者曰圃覆沙。疏斥之功。多發丁夫。曰猶不暇給。推玆禁中之事。可想野外之狀。雨後農形。能免傷稼之慮。而田塍亦無潰覆之患否。差待雨霽水退。列邑形止。使之除尋常着意報來事。嚴飭之意。下諭于京畿監司。諸道農形狀聞。詳略不同。自有優劣。而別無拈出申飭者。此後雖於一雨一暘之後。邑宰躬至溝洫。詳略周察。從所見陸續報營。以副宵旰之念事。一體下諭于諸道監司兩道留守處。
정조 5년 · 강
命近仗軍士。分揀放送。
정조 5년 · 목
兵曹啓言。依傳敎。近仗軍士朴聖得等。一幷捉入取招。則朴聖得所告內以爲。一切嚴禁雜人。初無不持章標人許入云。金夢三所告內。再昨日把守宣仁門矣。門軍士與一姓名不知人相詰。厥人呼近仗軍士請入。而果是面熟自。前出入人。故卽爲許入。今日亦爲把守於宣仁門。而今日則厥人尙無來到之事。許入與否。實所未知云。金福得所告內。今日把守宣仁門。而初無閑雜人許入云。故金夢三金福得朴枝成等處。更爲取招。金夢三所告內。四朔待令於光範門。再昨日入來之人。雖不知姓名。而顏面則頗熟。稔知其自前出入之人。故不告堂郞。果爲許入。今日則實無來到之事。豈於霎時盥水之間。或致自外見阻之致。而實所未見云。金福得所告內以爲。今日不離宣仁門一步。而實無知許人來到之事云。朴枝成所告內以爲。昨日午後。因本門把守近杖軍士金萬得之有頉。始爲交替把守。而實無閑散之人攔入云矣。操縱情節。必無不知之理。而終始欺隱者。亦極可駭。請令攸司科治。敎以。不過申飭而已。近仗軍士等。姑幷分揀放送。莫非入直堂郞不能禁戢之致。此後另加嚴飭。以此之故。自前御昌德時。欲諱此等事現發。凡有摘奸。或事關差備內事。多縱若吏若卒。探察爲事論厥罪犯。當置何等重辟乎。旣念察魚之戒。兼軫解綱之義。小皆不問。漏者勿論。而誠非不知此中間奸弊而然也。以此意。令入直堂上知悉。無或更犯伺察之科。
정조 5년 · 강
命宮墻頹圮處守直。時加申飭。
정조 5년 · 목
訓鍊都監啓言。曜金門宮墻頹圮。而臣方在至近之地。看審後。使將校先爲守直。出番軍調發。將校率領。限修築間各別守直。敎以。卿老且病。如許潦炎。似難許久來在近處。卿則自今日退去。時加申飭。
정조 5년 · 강
命宮墻頹圮處。嚴加守直。
정조 5년 · 목
兵曹啓言。卽接西營入直哨官手本。則拱北門南邊宮墻七間許頹圮云。今紫門監。以杻把子堅實圍排。把守。限改築間。令禁衛營軍兵三十名定送。請嚴加守直。允之。敎以。造家事。昨有問奏之命。何無草記乎。
정조 5년 · 강
命宮墻頹圮處。別定將官將校。嚴飭守防。
정조 5년 · 목
禁衛營啓言。本營分授拱北門頹圮處。出番鄕軍定送把守。而別定哨官。別武士領率。限改築間。請嚴加守直。敎以。本處甚爲疏虞。卿其別定解事將官伶俐將校。另加嚴飭。把防軍人住接處。果皆堅實造家安頓乎。
정조 5년 · 목
敎曰。近來酬應。惟是民事一款。而觀此錦伯狀啓。該道事殊甚訝惑。決不容任他。蓋穀出綾州。事出沃溝。而船不知在處。穀不知去處。又以爲人物皆得生存云云。至有舒川郡守枚報之擧。錦伯則已經三次査實。而院伯則迄無一字狀啓。全羅監司朴祐源。從重推考。卽令該曹。委折行査本道以聞。
정조 5년 · 강
重推慶尙監司李文源。推京畿監司李鎭衡。
정조 5년 · 목
奎章閣啓言。去三月因傳敎。册板新印。而不印上處。使之自首事。行會諸道矣。卽接諸道監司所報。京畿黃海江原全羅平安咸鏡六道則以爲。元無新印册子。洪忠道則新刊册子。卽洪州牧舊板云矣。慶尙道則旣多新刊册子。則所當卽爲印上。而不此之爲。飭敎之下。始乃印上者。事體所在。誠甚未安。當該道臣。從重推考。京畿道則行會已踰數朔。遠道亦皆報來。而近在畿輔。最後始報。其所擧行。殊涉稽忽。當該道臣。請推考警責。允之。敎以。此胡大事。至煩更詢之飭敎。然後始乃强報乎。莫曰小事。此亦瞞朝廷之一端。當該道臣。指名現告。其委折。發緘取招以聞。該守令方當農時。姑不處分。待秋成。幷令政院。卽捧拿處傳旨。以此推之。京畿湖西外諸道。以無乎報來處。亦安知非瞞告乎。更爲嚴關査問。此後該道。如或如前循襲。有摘發時。則罪將誰執。幷令知悉。此亦本閣之責。閣臣如以閣事爲已任。續續申飭。種種誠求。安有是弊也。
정조 5년 · 강
勘放時囚李秀夏。
정조 5년 · 목
義禁府啓言。兵曹佐郞李秀夏照律。杖七十收贖。公罪施行。允之。敎以。功議各減一等。
정조 5년 · 강
命明日由月覲門展拜 景慕宮。該房知悉。
정조 5년 · 목
左承旨李享[亨:I-PERSON]逵啓言。朔書篆文。例於一行。書以二字。而奉常寺主簿文躍淵。朔書一行三字書進。有違格例。請推考。敎以。未瑩之致。勿推。原書本勿施。
정조 5년 · 강
召見直閣徐鼎修。承旨徐有防于誠正閣。
정조 5년 · 목
予曰。內閣鑄字活印。何當始役耶。鼎修曰。三明日似可始之矣。予曰。內閣所謄册子。幾許謄出耶。鼎修曰。計字分排。使諸寫字官。分授謄出。故所謄者不過一二卷矣。予曰。何時似可訖工耶。鼎修曰。日熱如此。不得督促。故未知何時了當矣。予曰。昨日出六諸翰林。皆入來耶。有防曰。徐龍輔鄭東浚則先爲來待矣。予曰。入侍。予曰。爾等多年近侍之餘。一朝出去。予甚悵然。雖不在近密。非久出入三司。一心協輔。是予之望也。予曰。金載瓚李集斗。如已入來。入侍。予曰。爾等之出後。予心之悵 然。如失左右。今日之召。出於欲復見之意也。予曰。朔書榜。何不入之乎。有防曰。盡爲科次。今方入之矣。
정조 5년 · 강
命抄啓文臣製述。以初三日爲之。
정조 5년 · 목
予命史官趙錫晦曰。擧動時。永肅門除標信擧行事。分付兵曹。又命錫晦曰。爾往 實錄廳。摘奸以來。而今日印役幾何爲之及堂郞進不進。一一知來。予曰。栗谷全書經筵日記持入。興鎭還奏曰。栗谷全書經筵日記卷。丙申五月內入。尙未還下云矣。予曰。鄭判府事肅命。何日爲之與否知入。鍚晦還奏曰。未知何日爲之云矣。
정조 5년 · 강
命文臣製述處所。以春塘臺爲之。
정조 5년 · 목
敎曰。聞卿制闋已踰月。而尙稽造朝。曷任延佇。遣入侍史官。布予戀卿之意。兼訊肅命早晩耳。仍命趙錫晦曰。此傳諭。爾其往傳之。
정조 5년 · 강
命西北人調用。諸道武士精揀上送。
정조 5년 · 목
敎曰。昨於賓筵。有縷縷申及者。若無劃一定制。則弊復如前。言歸蔑效。每年夏冬大政日。必以西北人收用事。前後敕諭。不啻諄複。而謾作循故之常典。未見振淹之實政。朝家獎勵之方。旣乖其度。念被彼遐陬武士。安得免枯項黃馘之患乎。惟其棄本業趣別逕。特使之然。豈武士之罪也。說者以爲。大政守部窠。竝屬禁御騎士。以故外方武士。無階敍除。不可不改此規。予曰。此有大不然者。法不但不可數改。且凡承傳。元無拘掣之事。儘爾則事目不待更變。需用綽有餘所。矧今政期。秪隔匝月。另飭西銓。西北人莫或委置。必差初仕。而雖隨値窠窄。毋得不擬。若乏見歧。待發散政懸註。準額調用。如是定式。而遠方武士。或不知顚末。有後時上京未赴取才之弊。是豈予勤懇之本意。仍令兵曹。枚擧傳敎。文移道帥臣。使各知委。因此而又有諮詢者。曩也咸聚京各營勸武武士。躬臨郊館。設科試取。予意切欲求合抱之材。備作干之需。而百餘靺韋之中。一無髣髴之人。大抵求人用人。其道如彼之不廣。蓬茨之下。藉令有偉傑俊乂。孰聞而孰擧之乎。臨館時。擬提玆事。訪及諸道。而未之遑焉。迄于今耿耿不寘于中。以此意。自廟堂分付諸道監兵使處。道內武主之技業勇力。可堪試用者。營梱問于邑鎭。邑鎭採之里閭。陞之營梱。又自營梱。合而試之。更加精揀。上送該曹。以爲召閱之地。噫。得之不在多。又不在寡。千夫之長。縱未易得。十室之內。可拔其尤。俾皆實心蒐羅。毋致因循之歎事。措辭行會。
정조 5년 · 강
命各道都試節目。令道帥臣酌定狀聞。
정조 5년 · 목
備局啓言。因各道監兵水使狀啓。八道兵馬兵依親騎衛別武士例。每年秋成後。分在右道。各設都試。兵使主行。無兵使處。則監司主行。優等一人。則狀聞直赴。而仍又以次陞遷於該邑軍任。之次則限幾人。亦以次陞遷。似合事宜。以此定式。而合行節目。更令道帥臣相議酌定。請狀聞擧行。允之。
정조 5년 · 강
穆陵齊陵慰安祭。命不卜日設行。
정조 5년 · 목
禮曹啓言。卽見 穆陵參奉所報。則本 陵仁穆王后 陵上東邊曲墻十四尺五寸許。今日辰時量頹圮云。 慰安祭不卜日。今二十二日設行。本曹堂郞進去奉審後。請稟處。允之。○又啓言。卽見齊陵別檢所報。則今番積雨。本 陵陵上地臺石。以針尺十六尺許。今十九日頹圮云。 慰安祭不卜日。今二十三日設行。本曹堂郞進去奉審後。請稟處。允之。敎以。此非尋常莎草頹圮。曷任驚駭。該堂郞。當日辭朝。卽卽馳往奉審以來。
정조 5년 · 강
齊陵奉審時。命禮堂一員進去。
정조 5년 · 목
敎曰。方當農時。廚傳之弊。不可不顧。 齊陵奉審時。禮曹只堂上一員進去。
정조 5년 · 강
命遣吏郞。摘奸諸執事淸齋。
정조 5년 · 목
東南 關王廟祭。在再明也。
정조 5년 · 강
奉謨堂始役。命姑待快晴。更爲擇日擧行。
정조 5년 · 목
因奎章閣啓稟。有是命。
정조 5년 · 강
命海南稅船致敗委折。査實狀聞。
정조 5년 · 목
因洪忠監司李崇祜海南稅船致敗狀啓。敎以。昨以船穀事。有所飭敎。而湖南邑敗船之狀。又此踵到。監司若能別般申飭。新到之初。豈有是弊。且況濫載之不足。近三千石之一船裝載。旬日之內。至於四報。紀綱所在。萬萬駭然。道臣才已推考。雖不更令問備。若此不已。近來敗報稍息之餘。又將如前紛沓。其委折。査實狀聞事。下諭于全羅監司處。
정조 5년 · 강
放時囚吳載徽等。
정조 5년 · 목
因時囚吳載徽李夔金和中李謙彬等供辭。敎以。失不在渠等。渠等又皆報營云爾。則以此以彼。律無所當。幷分揀放送。只當等見失人拿問。事雖無據。當觀來頭。拿處兵曹堂郞。付過放送。使之還入直。時囚中尹範勳。旣已議處。亦令草記照律。他公事雖不判決。溽暑無前之故。意欲疏放。與錄事郵官等照律。皆令今日內擧行後放送。
정조 5년 · 강
命訓將具善復兼察御將。右捕將李敬懋兼察左捕將。
정조 5년 · 목
御將李昌運。以 南廟獻官出去也。
정조 5년 · 강
命蒐羅韎韐。廟堂措辭行會。俾盡誠求之方。
정조 5년 · 목
敎曰。觀此全羅兵使祗受啓本。大非當初搜羅之意也。但欲收會韎韐。較其射放而止。則設科取入可也。聚京取才可也。安用費予十行之敎。使之旁求遍覓爲哉。向者傳敎中云云。意在擧遺珠之流。防濫觴之弊。從又略倣古人求擧之遺法。而今若單試弓銃中一技。則逖矣遐陬。設或有不求達之人。寧肯赴應是擧也。信爾是擧也。適足以啓僥倖之門。開雜揉之端。大抵此道然矣。他道可知。畢竟得人之與否。姑舍是。始初蒐材之方略已如許。旣聞之後。有難終嘿。且觀該兵使跋辭。卽不過枚擧營關者。監司試射之令。兵使試才之說。俱甚太無義。令廟堂將此備忘記辭意。更爲措辭行會。俾各克盡誠求之方。無徒規規於丸鏃之末藝事嚴飭。他道擧行形止。亦爲査問以聞。
정조 5년 · 강
禮曹。以東南兩 廟祭儀節釐正啓。
정조 5년 · 목
該曹啓言。東南兩 廟配位門神設祭。詳考釐正以聞事命下矣。臣與奉常提調徐有隣。參考太常祭禮及各項儀節。配位祭品。則依他配享位例磨鍊。而祝文則凡配位皆無祝。惟 文廟四聖配位有各祝。而此則有不可旁照。置之。獻官則雖是 廟內配位。而 文廟十哲。亦用他獻官。則不可以正位獻官。仍爲擧行。配位獻官。以武臣堂下三品中差定。門神祭品。依宣武祠官軍祭祭品用折半之例。參酌磨鍊。而獻官則以武臣堂下六品差定。兩處齋祝。以武臣六品以下官差擬。其他儀節。亦依他配位及官軍祭禮擧行之意。定式施行。而明日祭享。係是告祭。又非恒用之禮。祭品一從告祭例。參酌擧行。配位以下獻官。則卽令該曹差出。 正位祭品。較諸 先農祭祭品。兩色餠及艮醬醋生薑芥子六種不備。誠爲欠典。至於祭儀。則五禮儀但曰饌實尊罍。與先農同云。而其他儀節。旣無比同之文。則別無更爲釐正之事。只祭品物種。一依 先農祭祭品擧行之意。請分付各該司。允之。
정조 5년 · 강
勘放時囚尹範勳等。
정조 5년 · 목
義禁府啓言。尹範勳照律。杖一百收贖。告身盡行追奪。放送。崔璹閔愿照律。各杖八十收贖。奪告身三等。放送。允之。敎以。如有功議。各減一等。
정조 5년 · 강
遣承旨。詣 宗廟永寧殿。有頉處奉審。
정조 5년 · 강
御㴠仁亭。行抄啓文臣試講。試官沈念祖鄭志儉徐有防。
정조 5년 · 목
命抄啓文臣李時秀等。以次進講訖。予曰。處暑前有難親臨開講。當依春坊故事。拈出講章。設爲條問。齎送爾等。爾等博考經傳。敷釋文義。而當以已見。不必借他。是甚誠實之道。書納之後。予當抽栍一二講員。親自問難。此時所對。若不如在家演義。則必有論責之擧。而試題亦當齎送。爾等幷着意爲之。少頃還內。
정조 5년 · 강
召見檢校官鄭志儉于㴠仁亭。
정조 5년 · 목
志儉曰。抄啓文臣試講。自今朔再次講。至處暑日姑停事下敎矣。今朔親臨講。姑未擧行。此則何以爲之乎。予曰。停。志儉曰。內閣日記。檢書官以爲修納。而昨日日記。今日不修。則例有論責之規。而若値講試之日。則修納講說。自無暇隙。不可以定日致責。以爲寬限似宜矣。予曰。此亦公頉。勿論。予曰。疑禮予不欲觀之。大抵古禮今禮。隨俗有殊。不可執一以論矣。志儉曰。其文則好矣。予曰。參同契。爾其見之乎。志儉曰。姑未熟覽。而篇義則專尙六十四卦矣。予曰。太玄經亦甚美好矣。志儉曰。司馬所謂此是窺見天地之心云。而大體則符合節侯。推演以成之文矣。志儉曰。詣閤時見李儒敬。則以爲雨水大漲。艱辛入來。而 齊陵陵上。則姑無頉處。曲墻則大段頹圮云矣。予曰。 陵官何如是誤報也。初聞此報。予甚驚惕矣。若如宣傳官所傳。則 陵官極爲未瑩矣。志儉曰。必是爽報而然矣。
정조 5년 · 목
敎曰。溽暑無前。初庚在卽。此時月講課製之設場赴試。上下俱未免疲備。如是則易歸文具。難責實效。亦非弛張得宜之義。始自今朔再次講。至處暑日。月講姑停。親臨製述準此。然一味抛置。則是爲作撤。況當初節目中。在外未參講人。問目試題。猶有書送之文焉。且遇不講日進故宮實二事。自是有宋以來美制矣。春坊好問錄故事之式。予又至今不忘。月講姑停間。準設講次數。自上書下條問之目。試官各以已見。又出條問之目。一依講義例。分送講員。使之三四日內。條對以進之。製述不躬臨。而書下御題。則亦依應製例。在家製進。
정조 5년 · 강
宗廟 永寧殿慰安祭。命今二十四日設行。
정조 5년 · 목
禮曹啓言。卽接 宗廟署所報。則連日積雨之餘。宗廟西門下南邊內墻四間許。 永寧殿南神門西邊內墻二間許。今日朝者頹圮云。依例 宗廟永寧殿慰安祭。不卜日今二十四日設行。而有頉處。請擇日修改。允之。
정조 5년 · 강
穆陵元陵修改。不緊官員。幷權減。
정조 5년 · 목
禮曹啓言。 穆陵曲墻有頉處。 元陵莎草有頉處。今閏五月二十五日修改事啓下矣。 兩陵同奉一局之內。本曹堂郞依例兼進。請以除廚傳之弊。允之。敎以。方當農節。役民之弊。不可不念。而近因潦雨。各 陵有頉處。若是夥然。凡係不急之費。亦宜省減。本曹只堂上進去。緊務外。他餘不緊官員。今番則幷權減。監役官亦以 陵官。兼監役擧行。 元陵役事。豈顧些少弊端。惟今之敎意。在仰體恤民之聖德也。卿其知悉。放擧此意。行會畿營。仍令視此供備可也。 齊陵穆陵役處。亦皆準此。
정조 5년 · 강
孝徽宮慰安祭。命不卜日設行。
정조 5년 · 목
禮曹啓言。卽接 孝徽宮守直內官所報。則今番霖雨。 本宮正堂東邊內墻三間許。北邊內墻二間許。昨日頹圮云。不可無 慰安之擧。 慰安祭不卜日。今二十四日設行。有頉處。請擇日修改。允之。
정조 5년 · 강
遞承旨徐有防。以沈有鎭代之。
정조 5년 · 목
敎曰。左承旨見有實恙。許遞。前望單子入之。
정조 5년 · 강
副修撰沈樂洙陳疏懲討。賜批。